ครม.ไฟเขียวยกเครื่องกม.ที่ราชพัสดุ
ครม.เห็นชอบร่าง พ.ร.บ. ราชพัสดุ และร่าง พ.ร.บ.ประเมินมูลค่าทรัพย์สิน
28 มี.ค. 2561

ครม.เห็นชอบร่าง พ.ร.บ. ราชพัสดุ และร่าง พ.ร.บ.ประเมินมูลค่าทรัพย์สินพล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบแก้ไขเพิ่มเติมร่างพระราชบัญญัติ (พ.ร.บ.) ที่ราชพัสดุ พ.ศ.... เพื่อปรับปรุงร่าง พ.ร.บ.ที่ราชพัสดุ พ.ศ. 2518 ซึ่งแก้ไขเพิ่มเติม คำนิยาม กำหนดข้อยกเว้นอสังหาริมทรัพย์ที่ไม่ใช่ที่ราชพัสดุ แก้ไขเพิ่มเติมองค์ประกอบและอำนาจหน้าที่ของคณะกรรมการที่ราชพัสดุ ให้กระทรวงการคลังมีหน้าที่ปกครอง ดูแล บำรุงรักษา และจัดหาประโยชน์เกี่ยวกับที่ราชพัสดุทั้งที่อยู่ในราชอาณาจักรและนอกราชอาณาจักร เช่น ที่ดินที่ตั้งสถานทูตในประเทศต่างๆ  และการจัดหาประโยชน์ที่ไม่ถือเป็นการร่วมลงทุนตามกฎหมายว่าด้วยการให้เอกชนร่วมลงทุนในกิจการของรัฐ และเพิ่มเติมบทกำหนดโทษในกรณีที่ บุคคลเข้าไปในที่ราชพัสดุที่ไม่ได้รับอนุญาตด้วย"กฎหมายนี้ใช้มาตั้งแต่ปี 2518 และยังมีกฎหมายอื่นที่มีข้อกำหนดยกเว้นให้หน่วยงาน หรือองค์กรของรัฐมีอำนาจปกครอง จัดหาผลประโยชน์บนที่ราชพัสดุแทนที่จะเป็นกระทรวงการคลัง จึงจำเป็นต้องปรับปรุงกฎหมาย และกำหนดว่าพื้นที่อย่างไรไม่ถือเป็นที่ราชพัสดุ" พล.ท.สรรเสริญ กล่าวพล.ท.สรรเสริญ กล่าวอีกว่า ยังได้มีการกำหนดเพิ่มจำนวนคณะกรรมการที่ราชพัสดุอีก 3 คน และคุณสมบัติกรรมการและเพิ่มเติมเรื่องการโอนกรรมสิทธิ์บนที่ราชพัสดุต้องพิจารณาให้ถี่ถ้วน เพื่อไม่ให้ถูกเปลี่ยนมือโดยง่าย แต่ถ้าปรับเปลี่ยนเป็นที่สาธารณะสมบัติของแผ่นดินที่ พลเมืองใช้ร่วมกันสามารถออกเป็นพระราชกฤษฎีกาได้ทั้งนี้ สิ่งที่เน้นย้ำคือการจัดหาประโยชน์ในที่ราชพัสดุให้ถือว่าไม่เป็นการร่วมลงทุนในรูปแบบพีพีพี ยกเว้นกรณีที่คณะกรรมการพีพีพี จะกำหนดกิจการแบบใดที่ไม่ถือเป็นการร่วมลงทุน ส่วนเรื่องการเช่าที่ไม่ได้มีความซับซ้อนไม่ควรต้องเข้าพีพีพี แต่ถ้ามีการเอาทรัพย์สินเข้าร่วม เช่น โครงการด้านคมนาคม หรือโครงการที่มีมูลค่าเกิน 5,000 ล้านบาท จะต้องใช้กฎหมายพีพีพี และต้องได้รับความเห็นชอบจากคณะกรรมการที่ราชพัสดุก่อนด้วยพร้อมกำหนดให้หน่วยงานที่ดูแลต้องรายงานการบำรุงรักษาให้กรมธนารักษ์ทราบทุก 2 ปี ส่วนบทลงโทษกรณีการเข้าไปยึดครอง ก่อสร้าง ทำลายให้ที่ดินเสื่อมสภาพ มีโทษจำคุกไม่เกิน 3 ปี หรือปรับไม่เกิน 1 หมื่นบาท หรือทั้งจำทั้งปรับ แต่ถ้าเนื้อที่เกิน 50 ไร่ ต้องระวางโทษไม่เกิน 5 ปี และปรับไม่เกิน 2  หมื่นบาท หรือทั้งจำทั้งปรับ